federació minerometal·lúrgica de Catalunya de Comissions Obreres

oficina de premsa

Barcelona, 24 de juliol de 2006

LA FMC DE CCOO VALORA POSITIVAMENT L’ACORD SOCIAL PACTAT AMB BRAUN

La Federació Minerometal·lúrgica de Catalunya de CCOO valora positivament l’acord al qual han arribat finalment els sindicats i la direcció de Braun, després d’un intens període de negociacions. Les mesures pactades han permès incrementar substancialment les indemnitzacions i el percentatge de persones que podran acollir-se al pla de prejubilacions i de rendes. Aquest acord se sotmetrà a referèndum dels treballadors i treballadores per tal de ratificar-lo, durant el mes de setembre.

La FMC de CCOO considera que aquest és un dels millors plans socials pactat amb una empresa privada industrial. CCOO entén que en el cas  de Braun, tractant-se d’un ERO sense causes, era obligat aconseguir les millors contrapartides i mesures per a la plantilla. Així, un percentatge molt important d’aquesta, 436 persones, es beneficiaran del pla de prejubilacions i de rendes, mentre que la resta de treballadors i treballadores s’acolliran a les indemnitzacions.

El pla social pactat entre l’empresa i els sindicats inclou indemnitzacions de 50 dies per any treballat més un concepte linial de 4.000 € i una  quantitat de 900 € per any d’antiguitat, que permetran que els treballadors i treballadores rebin l’equivalent d’entre un màxim de 75 dies per any i un mínim de 56 dies per any.

Pel que fa a les prejubilacions, s’assegura una renda mínima per a les persones que es quedaran sense feina, que serà compatible amb una  nova ocupació, amb complements d’entre el 70 i el 100% del sou i amb una revalorització anual del 2,75%. Les prejubilacions seran a partir dels 50 anys en el moment de l’extinció de contracte el 2008.

El pla de rendes a partir dels 45 i fins als 47 anys, amb una paga mensual de 1.000 € revaloritzable al 2,75% fins als 64 anys.

Fins al tancament de la factoria, la plantilla també rebrà un bonus de 500 € al trimestre i l’empresa contractarà un servei d’ocupació per als treballadors i treballadores. També s’ha pactat el conveni col·lectiu de 2008, assegurant un increment salarial equivalent a l’IPC real més un 0,8%.